Nýkjörinn forseti Írans vill bætt samskipti við Sádi-Araba. Stjórnmálasamskipti þeirra hafa legið niðri síðastliðin fimm ár.
Ebrahim Raisi, nýkjörinn forseti Írans, segist ekki ætla að semja um kjarnorkuáætlun landsins við önnur ríki nema samningurinn komi þjóð hans til góða. Hann kveðst ekki sjá því neitt til fyrirstöðu að bæta samskiptin við Sádi-Arabíu og hefur engan áhuga á að hitta Joe Biden Bandaríkjaforseta.
Ebrahim Raisi efndi í dag til síns fyrsta fundar með fréttamönnum eftir að hann náði kjöri í forsetakosningunum í síðustu viku. Þar sagði hann meðal annars að hann sæi ekki tilgang að halda áfram kjarnorkuviðræðum við stórveldin einungis viðræðnanna vegna. Hann styddi hins vegar að þær héldu áfram ef þær tryggðu hagsmuni írönsku þjóðarinnar.
Hinn nýkjörni forseti sagðist enn fremur ekkert sjá því til fyrirstöðu að bæta samskiptin við Sádi-Arabíu, erkióvin Írana í Miðausturlöndum og bandalagsþjóð Bandaríkjanna. Diplómatískum samskiptum þjóðanna var slitið árið 2016. Vinna er hafin við að koma þeim á að nýju. Raisi var á fundinum spurður að því hvort hann hefði hug á að hitta Joe Biden Bandaríkjaforseta að máli. Hann svaraði því neitandi.
Ebrahim Raisi er sagður strangtrúaður íhaldsmaður, í nánum tengslum við erkiklerkinn Ali Khamenei, æðsta valdamann Írans. Hann hefur á Vesturlöndum verið sakaður um að hafa átt þátt í pyntingum og aftökum pólitískra fanga á níunda áratugnum. Á fréttamannafundinum í Teheran í dag kvaðst Raisi sem yfirmaður íranska dómskerfisins ávallt hafa varið mannréttindi
Nýkjörinn forseti Írans vill bætt samskipti við Sádi-Araba. Stjórnmálasamskipti þeirra hafa legið niðri síðustu fimm ár. 